**“Ko‘chmas mulkka bo‘lgan huquqlarni davlat
ro‘yxatidan o‘tkazish to‘g‘risida”gi Qonun (O‘RQ–803, 28.11.2022 y.) Prezident tomonidan imzolandi**

Ushbu qonun ko‘chmas mulkning **quyidagi turlariga** bo‘lgan huquqlarni davlat ro‘yxatidan o‘tkazishga nisbatan tatbiq etiladi:

*🔹yer uchastkalariga;*

*🔹binolarga, inshootlarga, shu jumladan qurilishi tugallanmagan obyektlarga;*

*🔹ko‘p yillik dov-daraxtlarga;*

*🔹mulkiy majmua sifatidagi korxonaga.*

Ko‘chmas mulkka bo‘lgan **quyidagi huquqlar** yoki **cheklovlar** davlat ro‘yxatidan o‘tkazilishi lozim:

*🔹mulk huquqi;*

*🔹doimiy egalik qilish huquqi;*

*🔹doimiy foydalanish huquqi;*

*🔹meros qilib qoldiriladigan umrbod egalik qilish huquqi;*

*🔹ijara huquqi;*

*🔹ikkilamchi ijara huquqi;*

*🔹xo‘jalik yuritish huquqi;*

*🔹operativ boshqarish huquqi;*

*🔹ko‘chmas mulkni ishonchli boshqarish huquqi;*

*🔹bepul foydalanish huquqi;*

*🔹renta;*

*🔹ipoteka;*

*🔹servitut;*

*🔹ko‘chmas mulkka bo‘lgan huquqlarga qo‘yilgan cheklovlar.*

**Binolarga, inshootlarga** hamda **qurilishi tugallanmagan obyektlarga** bo‘lgan huquqlarni davlat ro‘yxatidan o‘tkazish ushbu ko‘chmas mulk joylashgan yer uchastkasiga bo‘lgan huquqlar davlat ro‘yxatidan o‘tkazilmaguniga qadar **amalga oshirilmaydi.**

Ko‘chmas mulkning **kadastr yig‘majildini** shakllantirish uchun quyidagilar asos bo‘ladi:

*🔹yer uchastkalarining belgilanganligi (realizatsiya qilinganligi);*

*🔹binoning, inshootning* ***qurilganligi*** *va* ***foydalanishga*** *topshirilganligi;*

*🔹belgilangan tartibda ajratilgan yer uchastkasida* ***qurilishi tugallanmagan*** *obyektning mavjudligi;*

*🔹ko‘chmas mulkning* ***bo‘linganligi;***

*🔹ko‘chmas mulkning* ***birlashtirilganligi.***

**Davlat reyestri** ko‘chmas mulk, unga bo‘lgan huquqlar, shuningdek huquq egalari to‘g‘risidagi maʼlumotlarning elektron bazasi tarzdagi tizimlashtirilgan **maʼlumotlar to‘plamidan** iboratdir.

*Ushbu Qonun rasmiy eʼlon qilingan kundan eʼtiboran 3 oy o‘tgach kuchga kiradi.*